Пенсэ фондым и мылъкур зэрегъэзахуэ
Урысей Федерацэм и Къэзыбж палатэм зэрыхуигъэфащэмкIэ, УФ-м и Пенсэ фондым и мылъкур къемэщIэкIынущ сом мелард 559-рэ хуэдизкIэ.
Экономикэ щIэныгъэхэм я кандидат, РАНХиГС Кавказ Ищхъэрэ институтым ЭкономикэмкIэ, управленэмрэ правэмкIэ и факультетым и декан Ступниковэ Оксанэ абы теухуауэ иIэ еплъыкIэр къегъэлъагъуэ:
— Фигу къэдгъэкIыжынщ, ПФР-м и мылъкур нэхъыщхьэу къызыхэкIыр къэрал лэжьапIэ Iутым и улахуэм хэкI социальнэ страховой ахъшэр зэрыарар.
Дунейм къыщыхъуа эпидемие щытыкIэм къыхэкIыу, IэнатIэ куэдым я лэжьакIуэхэр яутIыпщын хуей хъуащ, улахуэ иратакъым, абы ипкъ иткIэ, Пенсэ фондми взносхэр Iэрыхьакъым. КъищынэмыщIауэ, хьэрычэтыщIэхэм я Iуэхур ядиIыгъын щхьэкIэ, апхуэдэ взносхэр пIалъэкIэ ящхьэщихащ икIи страховой взносыр процент 30-м къыщыщIэдзауэ 15-м нэс игъэмэщIащ. А щхьэусыгъуэхэращ ПФР-м и ахъшэр къемэщIэкI щIэхъуар.
Бжыгъэхэм къызэрагъэлъагъуэмкIэ, блэкIа мазихым ПФР-м ахъшэу къыхэхъуар процент 15-кIэ нэхъыбэщ блэкIа гъэм и апхуэдэ пIалъэм зэхуихьэсам нэхърэ. Ауэ ар къызыхэкIар федеральнэ бюджетым къыхуиутIыпщ мылъку Iыхьэр нэхъыбэ зэращIарщ. Ар мы гъэм процент 50-м ноблагъэ, блэкIа илъэсым процент 38-рэ къыхуаутIыпщауэ аращ.
Федеральнэ мылъкум къыхэкI ахъшэр нэхъыбэу ПФР-м къыщIыхуаутIыпщыр пандемие щытыкIэр гугъу зэрыхъурэ цIыхухэм ядэIэпыкъун папщIэ ахъшэ нэхъыбэ ят зэрыхъуарщ. Ар зи ныбжьыр илъэси 3-м щегъэжьауэ 16-м нэс сабийхэм ират сом мини 10-хэрщ, илъэси 3-м нэс зи ныбжьхэм ират сом мин тхурытхурщ.
Апхуэдэу екIуэкIмэ, Пенсэ фондым и ахъшэр къыIэщIэухэнкIэ хъунущ. ИтIанэ нэгъуэщI хэкIыпIэхэр къалъыхъуэн хуеинущ.
НэщIэпыджэ Замирэ.
